## Pravilnik o provedbi modela kapitalnih ulaganja u poljoprivredi i ribarstvu

### NN 66/2008 (6.6.2008.), Pravilnik o provedbi modela kapitalnih ulaganja u poljoprivredi i ribarstvu

# MINISTARSTVO POLJOPRIVREDE, RIBARSTVA I RURALNOG RAZVOJA

**2211**

Na temelju članka 51. stavka 5. Zakona o državnoj potpori u poljoprivredi,
ribarstvu i šumarstvu (»Narodne novine« br. 87/02, 117/03, 82/04,
12/05-ispravak, 85/06, 141/06 i 134/07), ministar poljoprivrede, ribarstva i
ruralnog razvoja donosi

## PRAVILNIK

### O PROVEDBI MODELA KAPITALNIH ULAGANJA U POLJOPRIVREDI I RIBARSTVU

Članak 1.

(1) Ovim se Pravilnikom propisuju uvjeti i načini za ostvarivanje prava na
nepovratnu investicijsku potporu kapitalnim ulaganjima u poljoprivredu i
ribarstvo (u daljnjem tekstu: investicijska potpora), najviši i najniži iznosi
investicijske potpore, utvrđuju se korisnici i njihove obveze, način obrade
zahtjeva, te propisuju obrasci i dokumenti za provedbu modela.
(2) Obrasci iz stavka 1. ovoga članka nalaze se u prilogu ovoga Pravilnika i
čine njegov sastavni dio.

Članak 2.

(1) Investicijska potpora podrazumijeva dodjelu nepovratnih sredstava iz
Državnog proračuna Republike Hrvatske kojima Ministarstvo poljoprivrede,
ribarstva i ruralnog razvoja (u daljnjem tekstu: Ministarstvo) sudjeluje u
financiranju ukupne vrijednosti investicije za koju je financijska institucija
odobrila kredit ili novčani zajam (financijski leasing), s ciljem pomoći
korisnicima u olakšanom pristupu kreditima.
(2) Investicijska potpora odobrava se za srednjoročne (najmanje dvije godine) i
dugoročne kredite i novčane zajmove u poljoprivredi i ribarstvu.
(3) Investicijska potpora odobrit će se i za ukupnu vrijednost investicije I
skupine iz članka 4. ovoga Pravilnika koje se djelomično financiraju vlastitim
sredstvima.

Članak 3.

(1) Pravo na investicijsku potporu može ostvariti pravna i fizička osoba (dalje
u tekstu: korisnik) ako je ona:
1. komercijalno poljoprivredno gospodarstvo,
2. korisnik povlastica za uzgoj i povlastica za gospodarski ribolov sukladno
Zakonu o slatkovodnom ribarstvu (»Narodne novine« br. 106/01, 7/03, 174/04,
10/05-ispravak i 49/05 – pročišćeni tekst) i Zakonu o morskom ribarstvu
(»Narodne novine«, br. 74/94, 57/96, 46/97 – pročišćeni tekst i 48/05).
(2) Podnositelj zahtjeva za investicijsku potporu u ime komercijalnog
poljoprivrednog gospodarstva je nositelj komercijalnog obiteljskog
poljoprivrednog gospodarstva za kredite, financijski leasing ili zajmove
odobrene nositelju ili članu komercijalnog obiteljskog poljoprivrednog
gospodarstva.

Članak 4.

Investicijska potpora se odobrava za sljedeća kapitalna ulaganja:
I. skupina – jednostavne investicije
a) Nabava uzgojno valjanih rasplodnih grla u stočarstvu;
b) Nabava matičnih riba za uzgojno-selekcijski rad u akvakulturi;
c) Investicije u višegodišnje nasade;
d) Izgradnja, adaptacija i opremanje objekata za poljoprivrednu proizvodnju i
akvakulturu;
e) Nabava ribarskih plovila te nove opreme i mehanizacije za poljoprivredu i
ribarstvo;
f) Ugradnja novih rashladnih uređaja na vozilima za prijevoz voća, povrća i
riba;
g) Izgradnja, adaptacija i opremanje objekata za uskladištenje i preradu
poljoprivrednih proizvoda i ribe;
h) Kupovina privatnog poljoprivrednog zemljišta radi okrupnjavanja
poljoprivrednog gospodarstva.
II. skupina – složene investicije sukladne Operativnim programima iz područja
poljoprivrede i ribarstva koje donosi Vlada Republike Hrvatske.

Članak 5.

(1) Troškovi koji su dozvoljeni za kapitalna ulaganja (I. i II. skupine) iz
članka 4. ovoga Pravilnika su sljedeći:
a) Kod kupovine grla stoke ili matičnih riba prihvatljivi su troškovi kupnje
stoke ili matičnih riba (uključujući troškove transporta) a prema računima ili
ugovorima o prodaji izdanih od dobavljača;
b) Kod kupovine novih strojeva i mehanizacije prihvatljivi su troškovi kupnje
(uključujući troškove transporta), a prema računima ili ugovorima o prodaji
izdanih od dobavljača;
c) Kod opremanja objekata i ugradnje opreme (u objekt ili vozila) prihvatljivi
su troškovi kupnje nove opreme (uključujući troškove transporta i
montaže/ugradnje), a prema računima ili ugovorima o prodaji izdanih od
dobavljača;
d) Kod kupovine privatnog poljoprivrednog zemljišta prema ugovorima o
kupoprodaji sklopljenih s prodavateljem i ovjerenih kod javnog bilježnika;
e) Kod izgradnje, adaptacije i rekonstrukcije građevinskih objekata prihvatljivi
su troškovi:
– nabave novog građevinskog materijala ili gotovih montažnih elemenata
(uključujući troškove transporta) sukladno građevinskom projektu, a prema
računima ili ugovorima o prodaji izdanih od dobavljača, te troškovi priključaka
(električna energija, voda, plin),
– troškovi izvođenja radova sukladno građevinskom projektu (uključujući
pripremne, građevinske, instalaterske radove, troškove montaže na objektu ili
troškove izvođenja radova na licu mjesta, te troškove transporta), a prema
računima ili ugovorima za obavljene radove izdanih od dobavljača;
f) Kod podizanja nasada prihvatljivi su troškovi kupnje sadnica, gnojiva,
ograde, armature, obrade tla, sadnje, postavljanja ograde i armature i analize
tla;
g) Kod kupnje plovila prihvatljivi su troškovi kupnje plovila, brodskog motora,
opreme za plovila i alata;
(2) Troškovi na računima ili ugovorima mogu biti izraženi u kunama ili stranoj
valuti.
(3) Troškovi na računima ili ugovorima čija je vrijednost izražena u stranoj
valuti, biti će preračunati u kunsku vrijednost prema srednjem tečaju HNB
važećem na dan zaprimanja zahtjeva.

Članak 6.

Troškovi koji nisu dozvoljeni za kapitalna ulaganja (I. i II. skupina) iz članka
4. ovoga Pravilnika su sljedeći:
a) kupnja građevnog zemljišta i postojećih zgrada;
b) nabava rabljene opreme i/ili poljoprivredne mehanizacije;
c) nabava stoke koja nije uzgojno valjana;
d) troškovi PDV-a, poreza, carina i drugih uvoznih troškova;
e) troškovi poslovanja osoba, uključujući troškove održavanja i najma;
f) bankovni troškovi, troškovi garancija i slični troškovi;
g) troškovi konverzije; troškovi tečajnih razlika i naknada;
h) troškovi pristojbi javne uprave (opći upravni troškovi, troškovi najma
opreme, strojeva i prostorija, plaće zaposlenih na djelatnostima upravljanja,
izvođenja, praćenja i nadzora);
i) troškovi za isplatu usluga arhitekta, inženjera i savjetnika, izrade studija
izvedivosti i ekonomske opravdanosti, troškovi nabave patenata i licenci za
pripremu;
j) plaćanje u naturi, troškovi vlastitog rada;
k) troškovi kupoprodaje privatnog poljoprivrednog zemljišta između članova istog
poljoprivrednog gospodarstva;
l) izdaci kod investicija koji su nastali zbog komunalnih naknada, doprinosa i
drugih sličnih pristojbi;
lj) troškovi po računima ili ugovorima o prodaji roba, materijala ili usluga
izdani od pravnih ili fizičkih osoba s kojima je podnositelj zahtjeva povezan
vlasničkim odnosima.

Članak 7.

(1) Zahtjev za odobrenje investicijske potpore podnosi se Ministarstvu po
konačnom iskorištenju kredita i završetku predmetnog ulaganja.
(2) Zahtjev za odobrenje investicijske potpore za konačno iskorištene kredite i
završene investicije u pojedinoj kalendarskoj godini podnosi se Ministarstvu
najkasnije do 28. veljače naredne kalendarske godine.

Članak 8.

Uz zahtjev za odobrenje investicijske potpore prilaže se:
1. Ugovor o kreditu, original ili ovjerena preslika;
2. Investicijski program ovjeren od strane financijske institucije koja je
odobrila kredit. Iznimno, za kredite odobrene u iznosu manjem od 150.000,00 kuna
ili ukoliko financijska institucija nije uvjetovala potrebu prilaganja
investicijskog programa zahtjevu za kredit, financijska institucija o tome
izdaje odgovarajuću potvrdu, uz koju korisnik treba priložiti skraćeni
investicijski program ovjeren od (ovisno o vrsti ulaganja) službi Hrvatskog
stočarskog centra ili Hrvatskog zavoda za poljoprivrednu savjetodavnu službu;
3. Za složene investicije iz članka 4. ovoga Pravilnika investicijski program
treba biti ovjeren od financijske institucije koja je sudjelovala u kreditiranju
investicije;
4. Ovjerena potvrda financijske institucije koja je odobrila kredit, s upisanim
podacima sukladno obrascu (IP PB u prilogu br. 1);
5. Preslika računa (R-1 ili R-2 ili račun iz kojeg je vidljivo ime ili naziv
kupca) ili kupoprodajnog ugovora (dokaz o ukupnoj vrijednosti investicije);
6. Dokaz o izvršenom plaćanju s poslovnog računa ili kreditnog računa;
7. Potvrdu o izvršenim financijskim obvezama prema proračunu jedinice lokalne
samouprave (IP PJLS u prilogu br. 2) ne stariji od 30 dana od dana podnošenja
zahtjeva;
8. Potvrdu o izvršenim financijskim obvezama prema državnom proračunu Republike
Hrvatske koji izdaje nadležni područni ured Porezne uprave Ministarstva
financija ne stariji od 30 dana od dana podnošenja zahtjeva;
9. Potvrda Hrvatskog stočarskog centra o uzgojnoj valjanosti nabavljenih
rasplodnih grla stoke (IP HSC u prilogu br. 3);
10. U slučaju kupovine privatnog poljoprivrednog zemljišta radi okrupnjavanja
poljoprivrednog gospodarstva:
– presliku poreznog rješenja, dokaz o plaćenom porezu na promet nekretnina,
– izvadak iz zemljišne knjige ZK s upisanim podnositeljem zahtjeva za
investicijsku potporu kao vlasnikom kupljenog zemljišta.
Prilikom obrade zahtjeva kao utvrđena vrijednost kupljenog poljoprivrednog
zemljišta uzet će se za osnovicu vrijednost zemljišta koja je korištena za
utvrđivanje poreza na promet nekretnina;
11. U slučaju kupovine poljoprivredne mehanizacije i ribarskih plovila presliku
knjižice vozila/plovila;
12. U slučaju adaptacije i opremanja objekata za uskladištenje i preradu
poljoprivrednih proizvoda i ribe – Rješenje o udovoljavanju odredbama propisa o
hrani i Izvod iz Upisnika odobrenih ili registriranih objekata koji vodi Uprava
za veterinarstvo ovoga Ministarstva;
13. U slučaju ugradnje novih rashladnih uređaja na vozilo za prijevoz voća,
povrća i ribe, presliku računa iz koje je vidljiva cijena uređaja i cijena
ugradnje rashladnog uređaja na vozilo za prijevoz voća, povrća i ribe;
14. Kopija potpisnog kartona žiro-računa ili kopija kartice tekućeg računa
podnositelja zahtjeva na koji se traži isplata;
15. U slučaju gradnje, adaptacije ili rekonstrukcije objekata valjani dokaz o
dopuštenju gradnje (građevinska dozvola, potvrda na glavni projekt, lokacijska
dozvola) izdana od nadležnog tijela;
16. Za podizanje novih trajnih nasada (u voćarstvu, vinogradarstvu i
maslinarstvu) troškovnik podizanja nasada ovjeren od Hrvatskog zavoda za
poljoprivrednu savjetodavnu službu;
17. Za priznavanje ukupne vrijednosti investicije kod investicija koje su
djelomično financirane vlastitim sredstvima potrebno je priložiti:
– Ovjerene preslike ugovora o realizaciji investicije zaključenog sa pravnom ili
fizičkom osobom registriranom za obavljanje djelatnosti o kojima je sklopljen
ugovor,
– Preslike predračuna ili ponuda dobavljača za robe, materijale ili usluge koje
su realizirane investicijom,
– Dokaze o izvršenom plaćanju o računima po ugovoru, predračunu ili ponudi.
18. U slučaju da je korisnik ranije ostvario pravo na investicijsku potporu
potrebno je priložiti potvrdu financijske institucije, kod koje je kredit
iskorišten, o redovitosti otplate kredita po kojemu je investicijska potpora i
odobrena.

Članak 9.

(1) Zahtjevi korisnika obrađuju se prema redoslijedu zaprimanja kompletnog
zahtjeva, prema skupinama sukladno članku 4. ovoga Pravilnika.
(2) Prilikom obrade zahtjeva utvrđuje se pravovremenost, potpunost zahtjeva i
udovoljavanje zahtjeva propisanim uvjetima iz ovoga Pravilnika, te izračunava
iznos potpore koja se može odobriti.
(3) Ukoliko se pri obradi zahtjeva utvrdi da zahtjev nije kompletan Ministarstvo
će pisanim putem zatražiti dopunu.
(4) Podnositelj zahtjeva dužan je dopuniti zahtjev u roku od 30 dana od dana
primitka obavijesti kojom se dopuna traži.
(5) Podnositelj zahtjeva čiji zahtjev ne udovoljava uvjetima iz ovoga
Pravilnika, o tome će biti obaviješten pisanim putem Odlukom o odbijanju
zahtjeva.
(6) Podnositelj zahtjeva čiji zahtjev udovoljava uvjetima iz ovoga Pravilnika, o
tome će biti obaviješten pisanim putem Odlukom o isplati.
(7) Na Odluke iz stavka 5. i 6. ovoga članka korisnik može uložiti prigovor
Ministarstvu u roku od 15 dana od dana primitka Odluke iz stavka 5. i 6. ovoga
članka.

Članak 10.

(1) Udio investicijske potpore može iznositi do 40% od ukupne vrijednosti za
investicije I. skupine iz članka 4. ovoga Pravilnika.
(2) Udio investicijske potpore može iznositi do 50% od ukupne vrijednosti za
investicije II. skupine iz članka 4. ovoga Pravilnika.
(3) Ukupna vrijednost investicije podrazumijeva ukupni iznos dozvoljenih i
dokazanih troškova iz članka 5. ovoga Pravilnika financiranih sukladno članku 2.
ovoga Pravilnika.

Članak 11.

(1) Najviši iznos investicijske potpore po korisniku u jednoj kalendarskoj
godini, za investicije I. skupine iz članka 4. iznosi 500.000,00 kuna, a odnosi
se na kalendarsku godinu u kojoj je kredit iskorišten i investicija završena.
(2) Najviši iznos investicijske potpore po korisniku u jednoj kalendarskoj
godini, za investicije II. skupine iz članka 4. iznosi 3.500.000,00 kuna, a
odnosi se na kalendarsku godinu u kojoj je kredit iskorišten i investicija
završena.
(3) Najniži iznos iskorištenog kredita za koji se može odobriti investicijska
potpora za investicije I. skupine iz članka 4. ovoga Pravilnika iznosi 40.000,00
kuna po kreditu.
(4) Ukoliko je korisnik za investicije u jednoj kalendarskoj godini podnio
zahtjeve za ulaganje iz obje skupine iz članka 4. ovoga Pravilnika, ukupan iznos
investicijske potpore koji je korisnik ostvario u pojedinoj skupini uključit će
se u izračun najvišeg iznosa koji se može odobriti za II. skupinu. Ukupan iznos
investicijske potpore ne može biti veći od najvišeg iznosa iz stavka 2. ovoga
članka.

Članak 12.

(1) Ministarstvo vodi Evidenciju kapitalnih ulaganja po korisnicima i stavkama
kapitalnog ulaganja za koja je odobrena i isplaćena investicijska potpora.
(2) Za isti investicijski program, odnosno kapitalno ulaganje, korisnik može
investicijsku potporu ostvariti samo jednom.
(3) Korisniku kojem je odobrena potpora, ne mogu se ponovno odobriti nepovratna
sredstva ukoliko kredit po kojem je ranije ostvario pravo na investicijsku
potporu ne vraća redovito.
(4) Korisnik koji je ostvario pravo na proračunska sredstva za investicijsko
ulaganje iz programa Ministarstva izvan okvira ovoga Pravilnika, ne može za to
isto ulaganje ostvariti pravo na investicijsku potporu po osnovi ovoga
Pravilnika.
(5) Korisnik koji je ostvario pravo na proračunska sredstva za investicijsko
ulaganje iz programa ne smije ni na koji način otuđiti predmetno ulaganje, te je
dužan održavati ga u svrsi i funkciji 3 godine od datuma Odluke o isplati, osim
iz opravdanih razloga iz članka 56. Pravilnika o načinu i uvjetima provedbe
modela poticanja proizvodnje (»Narodne novine« br. 17/07 i 133/07).

Članak 13.

(1) Inspekcijski nadzor nad korisnicima investicijske potpore kapitalnim
ulaganjima provodi poljoprivredna inspekcija.
(2) Inspekcijski nadzor obuhvaća kontrolu na terenu korisnika kojima je odobren
zahtjev za investicijsku potporu, a može se provoditi prije i nakon isplate
investicijske potpore.
(3) Inspekcijskim nadzorom korisnika tijekom jedne godine mora biti obuhvaćeno
najmanje 5% korisnika koji su podnijeli zahtjev za odobrenje investicijske
potpore obuhvaćajući najmanje 30% isplaćenih sredstava potpore.

Članak 14.

(1) Ministar poljoprivrede, ribarstva i ruralnog razvoja (u daljnjem tekstu:
ministar) imenuje Povjerenstvo za kapitalna ulaganja (u daljnjem tekstu:
Povjerenstvo).
(2) Povjerenstvo razmatra dostavljene zahtjeve za isplatu investicijske potpore
za kapitalno ulaganje te predlaže ministru donošenje odluke o odobrenju
investicijske potpore za kapitalno ulaganje (u daljnjem tekstu: Odluka).
(3) Redoslijed donošenja Odluka sukladan je redoslijedu podnošenja kompletnog
zahtjeva za koji je utvrđeno pravo stjecanja investicijske potpore po osnovi
ovoga Pravilnika.

Članak 15.

(1) Na temelju Odluke o isplati Ministarstvo isplaćuje investicijsku potporu na
tekući ili žiro-račun korisnika i to u roku 60 dana od dana njenog donošenja.
(2) Investicijsku potporu komercijalnom poljoprivrednom gospodarstvu
Ministarstvo isplaćuje na račun upisan u Upisniku poljoprivrednih gospodarstava.
(3) Investicijsku potporu Ministarstvo isplaćuje po redoslijedu donošenja Odluke
o isplati, a sukladno predviđenim sredstvima u proračunu Ministarstva.
(4) Ministarstvo može na temelju upute korisnika investicijsku potporu isplatiti
na njegov kreditni račun radi izmirenja dijela glavnice kredita.

Članak 16.

(1) Zahtjevi za investicije dovršene u 2007. godini koji su podneseni do dana
stupanja na snagu ovoga Pravilnika, rješavat će se prema odredbama Pravilnika o
provedbi modela kapitalnih ulaganja u poljoprivredi, ribarstvu i šumarstvu
(»Narodne novine« broj 73/07).
(2) Odredbe ovoga Pravilnika odgovarajuće će se primijeniti na sve zahtjeve za
investicije dovršene u 2008. godini, uključujući i one koji su podneseni prije
stupanja na snagu ovoga Pravilnika.

Članak 17.

Stupanjem na snagu ovoga Pravilnika prestaje važiti Pravilnik o provedbi modela
kapitalnih ulaganja u poljoprivredi, ribarstvu i šumarstvu (»Narodne novine«
broj 73/07).

Članak 18.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/08-01/2
Urbroj: 525-01-08-01
Zagreb, 30. travnja 2008.

Ministar poljoprivrede,
ribarstva i ruralnog razvoja
**mr. sc. Božidar Pankretić**, v. r.

![](dodatni/348257.gif)

![](dodatni/348258.gif)

![](dodatni/348259.gif)

![](dodatni/348260.gif)

![](dodatni/348261.gif)

Pravilnik, NN 66/2008-2211
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)